Operátor premenoval svoj predplatený produkt.
Ešte pred mesiacom sme priniesli informáciu o tom, že Orange zmení svoju predplatenú kartu z Prima Dáta na Prima Voľba. Novinkou je 5 GB dátový balíček.
"Predplatená karta Prima Voľba si zachováva všetky doterajšie výhody, pričom podmienky jej používania ostávajú rovnaké pre všetkých zákazníkov, existujúcich aj nových. S predplatenou kartou Prima Voľba môže zákazník volať, SMS-kovať a využívať dáta," uvádza Orange.
Pribudol nový dátový balík
Minúta hovoru je naďalej za 0,10 eura, SMS a MMS za 0,06 eura. Kredit platí 12 mesiacov od posledného dobitia. Ceny sú platné v SR a EÚ. Na úvod stojí karta 2-eurá s dvojeurovým kreditom, 1 GB dát na mesiac a neobmedzené volania na jedno číslo na 6 mesiacov v Orangei.
Jedinou novinkou je dátový balíček 5 GB. "Do ponuky pribudol nový dátový balík, s ktorým zákazník získa 5 GB dát na 30 dní za cenu 8 eur. Aktivovať si ho môže jednoducho zaslaním SMS v tvare "MES5GB A" na číslo 445 alebo priamo v Zákazníckej zóne Môj Orange," popisuje operátor.
V ponuke ostal aj 10 GB balík za 10 eur a ďalšie hlasové, dátové a SMS balíčky – zoznam je na webe.